CELEX: 32010D0799
Language: fi
Date: 2010-12-13 00:00:00
Title: Neuvoston päätös 2010/799/YUTP, annettu 13 päivänä joulukuuta 2010 , joukkotuhoaseista ja niiden maaliinsaattamisjärjestelmistä vapaan alueen perustamiseen Lähi-idässä johtavien luottamusta lisäävien toimien tukemisesta joukkotuhoaseiden leviämisen vastaisen EU:n strategian täytäntöönpanon tukemiseksi

23.12.2010   
            
            
               FI
            
            
               Euroopan unionin virallinen lehti
            
            
               L 341/27
            
         NEUVOSTON PÄÄTÖS 2010/799/YUTP,
   annettu 13 päivänä joulukuuta 2010,
   joukkotuhoaseista ja niiden maaliinsaattamisjärjestelmistä vapaan alueen perustamiseen Lähi-idässä johtavien luottamusta lisäävien toimien tukemisesta joukkotuhoaseiden leviämisen vastaisen EU:n strategian täytäntöönpanon tukemiseksi
   EUROOPAN UNIONIN NEUVOSTO, joka
   ottaa huomioon Euroopan unionista tehdyn sopimuksen ja erityisesti sen 26 artiklan 2 kohdan
   sekä katsoo seuraavaa:
   
               (1)
            
            
               EU panee aktiivisesti täytäntöön joukkotuhoaseiden leviämisen vastaista EU:n strategiaa ja toteuttaa sen III luvussa lueteltuja toimenpiteitä, joita ovat monenvälisen järjestelmän tehostaminen sekä kansainvälisen ja alueellisen vakauden edistäminen.
            
         
               (2)
            
            
               EU on sitoutunut monenväliseen sopimusjärjestelmään, joka on sekä oikeudellinen että normatiivinen perusta kaikille aseiden leviämisen vastaisille toimille. EU:n politiikkana on jatkaa nykyisten aseidenriisunta- ja asesulkunormien täytäntöönpanoa sekä niiden saattamista yleismaailmallisiksi. EU avustaa kolmansia maita niille monenvälisten yleissopimusten ja järjestelmien nojalla kuuluvien velvollisuuksien täyttämisessä.
            
         
               (3)
            
            
               Kansainvälisen ja alueellisen vakauden edistäminen on joukkotuhoaseiden leviämisen vastaisen toiminnan edellytys. Tästä syystä EU suosii alueellisia turvallisuusjärjestelyjä sekä alueellisia asevalvonta- ja aseidenriisuntaprosesseja.
            
         
               (4)
            
            
               Positiivisten ja negatiivisten turvallisuustakeiden merkitys voi olla suuri: ne voivat toimia sekä kannustimina olla hankkimatta joukkotuhoaseita että pelotteina. EU edistää turvallisuustakeiden jatkotarkastelua.
            
         
               (5)
            
            
               Joukkotuhoaseiden leviäminen on maailmanlaajuinen uhka, joka edellyttää maailmanlaajuista lähestymistapaa. Koska Euroopan turvallisuus on kuitenkin tiiviissä yhteydessä Välimeren alueen ja Lähi-idän turvallisuuteen ja vakauteen, EU katsoo, että sillä on velvollisuus edistää kyseisen alueen turvallisuutta ja vakautta.
            
         
               (6)
            
            
               Pariisissa 13 päivänä heinäkuuta 2008 pidetyn Välimeri-huippukokouksen julkilausumalla perustettiin Välimeren unioni ja vahvistettiin uudelleen yhteinen pyrkimys saavuttaa rauha ja alueellinen turvallisuus 27 ja 28 päivänä marraskuuta 1995 pidetyssä Euro–Välimeri-kokouksessa hyväksytyn Barcelonan julistuksen mukaisesti, jossa muun muassa edistetään alueellista turvallisuutta tukemalla ydinaseiden sekä kemiallisten ja biologisten aseiden leviämisen estämistä liittymällä erilaisiin kansainvälisiin ja alueellisiin asesulkujärjestelmiin sekä asevalvonta- ja aseidenriisuntasopimuksiin, kuten ydinaseiden leviämisen estämisestä tehtyyn sopimukseen, jäljempänä ’ydinsulkusopimus’, kemiallisten aseiden kieltämistä koskevaan yleissopimukseen, biologisten ja toksiiniaseiden kieltämistä koskevaan yleissopimukseen ja sopimukseen täydellisestä ydinkoekiellosta, ja/tai alueellisiin järjestelyihin, kuten aseettomiin vyöhykkeisiin niiden todentamisjärjestelmät mukaan lukien, ja toimimalla niiden mukaisesti, sekä täyttämällä vilpittömässä mielessä asevalvontaa, aseidenriisuntaa ja asesulkua koskevien yleissopimusten mukaiset sitoumukset.
            
         
               (7)
            
            
               Välimeren unionin osapuolten tavoitteena on saada aikaan keskinäisesti ja tehokkaasti todennettavissa oleva Lähi-idän alue, jolla ei ole joukkotuhoaseita (ydinaseita, kemiallisia aseita tai biologisia aseita) eikä niiden maaliinsaattamisjärjestelmiä. Tämän lisäksi osapuolet tarkastelevat käytännön toimia muun muassa ydinaseiden, kemiallisten aseiden ja biologisten aseiden leviämisen sekä tavanomaisten aseiden liiallisen keskittymisen estämiseksi.
            
         
               (8)
            
            
               EU:n ja Välimeren kumppanien välisissä Euro–Välimeri-assosiaatiosopimuksissa edellytetään säännöllisen sekä alueellista turvallisuutta ja vakautta vahvistavan poliittisen vuoropuhelun aloittamista kaikista osapuolia kiinnostavista aiheista, erityisesti rauhasta, turvallisuudesta, demokratiasta ja alueellisesta kehityksestä.
            
         
               (9)
            
            
               EU järjesti 19 ja 20 päivänä kesäkuuta 2008 Pariisissa Lähi-idän turvallisuutta, joukkotuhoaseiden leviämisen estämistä ja aseidenriisuntaa koskevan seminaarin, joka saattoi koolle alueen valtioiden ja EU:n jäsenvaltioiden sekä akateemisen yhteisön ja kansallisten ydinenergiajärjestöjen edustajia. Osallistujat kannustivat EU:ta edistämään keskustelun jatkamista eri foorumeilla ja pyrkimään asteittain virallisempaan muotoon, joka käsittäisi hallitusten virkamiesten välisiä keskusteluja, ja ottamaan lähtökohdaksi Barcelonan prosessin, mutta maantieteellisesti laajemmassa muodossa.
            
         
               (10)
            
            
               Ydinsulkusopimuksen vuoden 2010 tarkistuskonferenssi korosti vuonna 1995 antamansa Lähi-itää koskevan päätöslauselman, jäljempänä ’vuoden 1995 päätöslauselma’, täydelliseen täytäntöönpanoon johtavan prosessin merkitystä. Tämän tavoitteen toteuttamiseksi konferenssi vahvisti käytännön toimia, muun muassa kaikkien vuoden 1995 päätöslauselman tukemiseksi tarkoitettujen tarjousten tarkastelun, mukaan lukien EU:n tarjous isännöidä kesäkuussa 2008 järjestetyn seminaarin seurantaseminaaria.
            
         
               (11)
            
            
               Ydinsulkusopimuksen vuoden 2010 tarkistuskonferenssi tunnusti lisäksi kansalaisyhteiskunnan merkittävän osuuden vuoden 1995 päätöslauselman täytäntöönpanossa ja rohkaisi kaikkiin tätä koskeviin toimiin.
            
         
               (12)
            
            
               EU:n ja Persianlahden yhteistyöneuvoston välinen 20. yhteisneuvosto ja ministerikokous, jotka pidettiin Luxemburgissa 14 päivänä kesäkuuta 2010, ilmaisivat tyytyväisyytensä ydinsulkusopimuksen vuoden 2010 tarkistuskonferenssin onnistuneeseen tulokseen. Osallistujat vahvistivat tukensa joukkotuhoaseista ja niiden maaliinsaattamisjärjestelmistä vapaan alueen perustamiselle Lähi-idässä, Persianlahden alue mukaan lukien,
            
         ON HYVÄKSYNYT TÄMÄN PÄÄTÖKSEN:
   1 artikla
   1.   EU tukee vuonna 2008 järjestetyn, Lähi-idän turvallisuutta, joukkotuhoaseiden leviämisen estämistä ja aseriisuntaa käsitelleen EU:n seminaarin jatkona toimenpiteitä seuraavien tavoitteiden edistämiseksi:
   
               —
            
            
               kannustetaan alueellista poliittista ja turvallisuuteen liittyvää vuoropuhelua kansalaisyhteiskuntien ja hallitusten sekä erityisesti asiantuntijoiden, virkamiesten ja akateemisen yhteisön keskuudessa;
            
         
               —
            
            
               määritetään luottamusta lisääviä toimenpiteitä, jotka voisivat edistää käytännössä Lähi-idän joukkotuhoaseista ja niiden maaliinsaattamisjärjestelmistä vapaata aluetta koskevia suunnitelmia;
            
         
               —
            
            
               kannustetaan keskusteluun asiaan liittyvien kansainvälisten sopimusten ja muiden välineiden saattamisesta yleismaailmallisiksi ja niiden täytäntöönpanosta tarkoituksena estää joukkotuhoaseiden ja niiden maaliinsaattamisjärjestelmien leviäminen;
            
         
               —
            
            
               keskustellaan ydinenergian rauhanomaiseen käyttöön liittyvistä kysymyksistä sekä siihen liittyvästä kansainvälisestä ja alueellisesta yhteistyöstä.
            
         2.   Tässä yhteydessä hankkeet, joita EU:n on määrä tukea, kattavat seuraavat erityistoimet:
   
               a)
            
            
               tuetaan vuonna 2008 järjestetyn Lähi-idän turvallisuutta, joukkotuhoaseiden leviämisen estämistä ja aseriisuntaa käsitelleen EU:n seminaarin seurantatapahtuman järjestämistä;
            
         
               b)
            
            
               tuetaan tausta-asiakirjojen laatimista seurantaseminaarissa käsiteltävistä aiheista.
            
         Hankkeiden yksityiskohtainen kuvaus esitetään liitteessä.
   2 artikla
   1.   Unionin ulkoasioiden ja turvallisuuspolitiikan korkea edustaja, jäljempänä ’korkea edustaja’, vastaa tämän päätöksen täytäntöönpanosta.
   2.   Edellä 1 artiklan 2 kohdassa tarkoitettujen hankkeiden teknisestä täytäntöönpanosta vastaa EU:n asesulkukonsortio, joka suorittaa tämän tehtävän korkean edustajan alaisuudessa. Tätä tarkoitusta varten korkea edustaja sopii tarvittavista järjestelyistä EU:n asesulkukonsortion kanssa.
   3 artikla
   1.   Rahoitusohje 1 artiklan 2 kohdassa tarkoitettujen hankkeiden toteuttamiseksi on 347 700 euroa.
   2.   Edellä 1 kohdassa vahvistetulla määrällä rahoitettavien menojen hallinnointiin sovelletaan unionin talousarvioon sovellettavia menettelyjä ja sääntöjä.
   3.   Komissio valvoo 1 kohdassa tarkoitettujen menojen asianmukaista hallinnointia. Tätä varten se tekee rahoitussopimuksen EU:n asesulkukonsortion kanssa. Tässä sopimuksessa määrätään, että EU:n asesulkukonsortion on varmistettava EU:n osuuden näkyvyys sen suuruuden mukaisesti.
   4.   Komissio pyrkii tekemään 3 kohdassa tarkoitetun rahoitussopimuksen mahdollisimman pian tämän päätöksen voimaantulon jälkeen. Se ilmoittaa neuvostolle mahdollisista vaikeuksista kyseisessä prosessissa ja sopimuksen tekopäivästä.
   4 artikla
   1.   Korkea edustaja raportoi neuvostolle tämän päätöksen täytäntöönpanosta EU:n asesulkukonsortion laatimien säännöllisten raporttien pohjalta. Nämä raportit ovat perustana neuvoston suorittamalle arvioinnille.
   2.   Komissio antaa tietoja 1 artiklan 2 kohdassa tarkoitettujen hankkeiden rahoitukseen liittyvistä näkökohdista.
   5 artikla
   1.   Tämä päätös tulee voimaan päivänä, jona se hyväksytään.
   2.   Tämän päätöksen voimassaolo päättyy 18 kuukauden kuluttua 3 artiklan 3 kohdassa tarkoitettujen rahoitussopimusten tekemisestä. Tämän päätöksen voimassaolo päättyy kuitenkin kuuden kuukauden kuluttua sen voimaantulosta, jos tällaista rahoitussopimusta ei ole tehty siihen mennessä.
   
      Tehty Brysselissä 13 päivänä joulukuuta 2010.
      
         
            Neuvoston puolesta
         
         
            Puheenjohtaja
         
         C. ASHTON
      
   
   
      LIITE
      
         Hankkeet joilla tuetaan joukkotuhoaseista ja niiden maaliinsaattamisjärjestelmistä vapaan alueen perustamiseen lähi-idässä johtavia luottamusta lisääviä toimia joukkotuhoaseiden leviämisen vastaisen eu:n strategian täytäntöönpanon tukemiseksi
      
      1.   Tavoitteet
      
      Barcelonan julistuksessa, joka hyväksyttiin 27 ja 28 päivänä marraskuuta 1995 pidetyssä Euro–Välimeri-kokouksessa, EU ja sen Välimeren alueen kumppanit asettivat tavoitteekseen tehokkaasti todennettavissa olevan joukkotuhoaseista ja niiden maaliinsaattamisjärjestelmistä vapaan Lähi-idän alueen. Vuonna 2008 Välimeren aluetta käsitelleen Pariisin huippukokouksen yhteisessä julistuksessa vahvistettiin EU:n valmius tarkastella ja toteuttaa käytännön toimia maaperän valmistelemiseksi ydinsulkusopimuksen tarkistuskonferenssin antaman Lähi-itää koskevan vuoden 1995 päätöslauselman, jäljempänä ’vuoden 1995 päätöslauselma’, panemiseksi täytäntöön täysimääräisesti ja tällaisen alueen luomiseksi. Tällaisia käytännön toimia käsiteltiin EU:n kesäkuussa 2008 Pariisissa järjestämässä seminaarissa, joka koski Lähi-idän turvallisuutta, joukkotuhoaseiden leviämisen estämistä ja aseriisuntaa.
      EU katsoo, että käytännön toimilla olisi muun muassa edistettävä yleismaailmallista liittymistä kaikkiin sellaisiin monenkeskisiin sopimuksiin ja välineisiin, jotka koskevat joukkotuhoaseiden leviämisen estämistä, asevalvontaa ja aseriisuntaa, sekä toimimista niiden mukaisesti; näitä välineitä ovat ydinaseiden leviämisen estämisestä tehty sopimus, jäljempänä ’ydinsulkusopimus’, kemiallisten aseiden kieltämistä koskeva yleissopimus, biologisten ja toksiiniaseiden kieltämistä koskeva yleissopimus, sopimus täydellisestä ydinkoekiellosta ja Haagin käytännesäännöstö ballististen ohjusten leviämisen estämiseksi sekä IAEA:n ydinmateriaalivalvontasopimukset ja lisäpöytäkirja. Neuvottelujen aloittaminen sopimuksesta ydinaseisiin soveltuvan halkeamiskelpoisen materiaalin tuotantokiellosta olisi vielä yksi ratkaiseva toimenpide tässä yhteydessä. Tällaiset toimet voisivat olla tärkeitä alueellisina luottamusta lisäävinä toimina todennettavissa olevan joukkotuhoaseista ja niiden maaliinsaattamisjärjestelmistä vapaan alueen perustamista silmällä pitäen.
      EU haluaa jatkaa ja tiivistää poliittista vuoropuhelua ja turvallisuusvuoropuhelua asiaankuuluvien Välimeren unionin kumppaneiden ja kaikkien muiden Lähi-idän maiden kanssa joukkotuhoaseista vapaan alueen perustamista koskevista kysymyksistä. EU uskoo, että konkreettisten luottamusta lisäävien toimenpiteiden suunnittelulla ja täytäntöönpanolla voitaisiin helpottaa etenemistä kohti joukkotuhoaseista vapaata aluetta. Näihin luottamusta lisääviin toimiin voisi kuulua muun muassa pienimuotoisia tieteen ja kansalaisyhteiskunnan alan hankkeita, joissa edistyminen on mahdollista, sekä diplomaateille ja sotilashenkilöille suunnattuja koulutusseminaareja ja vierailuja alueen maihin luottamuksen lisäämiseksi.
      Ottaen huomioon kasvava kiinnostus ydinenergian rauhanomaisen käytön kehittämiseen alueella olisi toteutettava toimia myös sen varmistamiseksi, että rauhanomaisen käytön kehittäminen tapahtuu parhaiden turvallisuuteen, turvaan ja ydinmateriaalin leviämisen estämiseen liittyvien normien mukaisesti. Kysymystä siitä, kuinka rauhanomaista ydinalan yhteistyötä voitaisiin vahvistaa, olisi tarkasteltava yleisellä tasolla sekä yksilöidymmin, esimerkiksi kehittämällä alueellisia monikansallisia ydinlaitoksia.
      EU uskoo, että näitä tavoitteita voitaisiin edistää esimerkiksi järjestämällä Lähi-idän turvallisuutta, joukkotuhoaseiden leviämisen estämistä ja aseriisuntaa koskeva seurantaseminaari, johon kaikki asianomaiset osapuolet osallistuisivat. Tässä seurantaseminaarissa voitaisiin käsitellä kohdennetusti ja jäsennellysti vaatimuksia, jotka saattavat tulevaisuudessa johtaa tehokkaasti todennettavissa olevan ydinaseista ja kaikista muista joukkotuhoaseista sekä niiden maaliinsaattamisjärjestelmistä vapaan alueen perustamiseen. Seminaaria olisi valmisteltava tiiviissä yhteistyössä kaikkien asianosaisten kanssa.
      EU antaa edelleen tukensa ydinsulkusopimuksen vuoden 1995 tarkistus- ja jatkamiskonferenssin Lähi-itää koskeville päätöksille ja päätöslauselmalle sekä ydinsulkusopimuksen vuoden 2000 ja vuoden 2010 tarkistuskonferenssien päätösasiakirjoille. Ydinsulkusopimuksen vuoden 2010 tarkistuskonferenssi vahvisti useita käytännön toimia, joihin kuuluu kaikkien vuoden 1995 päätöslauselman tukemiseksi tarkoitettujen tarjousten tarkastelu, mukaan lukien EU:n tarjous isännöidä kesäkuussa 2008 järjestetyn seminaarin seurantaseminaaria. Konferenssissa tunnustettiin lisäksi kansalaisyhteiskunnan merkittävä osuus vuoden 1995 päätöslauselman täytäntöönpanon toteuttamisessa.
      EU haluaa tukea edellä mainittuja tavoitteita seuraavasti:
      
                  —
               
               
                  järjestämällä vuonna 2008 pidetyn Lähi-idän turvallisuutta, joukkotuhoaseiden leviämisen estämistä ja aseriisuntaa käsitelleen EU:n seminaarin seurantatapahtuman;
               
            
                  —
               
               
                  tukemalla tausta-asiakirjojen laatimista seurantaseminaarissa käsiteltävistä aiheista.
               
            2.   Hankkeiden kuvaus
      
      2.1   Hanke: Seminaari, jolla tuetaan joukkotuhoaseista ja niiden maaliinsaattamisjärjestelmistä vapaan alueen perustamiseen Lähi-idässä johtavia luottamusta lisääviä toimia
      2.1.1   Hankkeen tavoite
      Hankkeessa
      
                  a)
               
               
                  järjestetään seurantatapahtuma 19 ja 20 päivänä kesäkuuta 2008 Pariisissa pidetylle Lähi-idän turvallisuutta, joukkotuhoaseiden leviämisen estämistä ja aseriisuntaa käsitelleelle EU:n seminaarille;
               
            
                  b)
               
               
                  käsitellään Lähi-idän alueelliseen turvallisuuteen liittyviä kysymyksiä, mukaan lukien joukkotuhoaseiden ja niiden maaliinsaattamisjärjestelmien leviäminen sekä tavanomaisia aseita koskevat kysymykset;
               
            
                  c)
               
               
                  tutkitaan mahdollisia luottamusta lisääviä toimia, joilla helpotettaisiin etenemistä kohti joukkotuhoaseista ja niiden maaliinsaattamisjärjestelmistä vapaan alueen perustamista Lähi-idässä muun muassa hyödyntämällä olemassa olevista vyöhykkeistä saatuja kokemuksia;
               
            
                  d)
               
               
                  keskustellaan mahdollisuuksista saattaa yleismaailmallisiksi ja panna täytäntöön kansainväliset asesulku- ja aseriisuntasopimukset ja muut välineet;
               
            
                  e)
               
               
                  tarkastellaan rauhanomaisen ydinalan yhteistyön ja siihen liittyvän avustustoiminnan näkymiä muun muassa hyödyntämällä Euratomista saatuja kokemuksia.
               
            2.1.2   Hankkeen tulokset
      Hankkeella
      
                  a)
               
               
                  syvennetään vuoropuhelua ja synnytetään luottamusta kansalaisyhteiskunnassa ja hallituksissa, jotta edistyttäisiin tuen antamisessa alueelliselle turvallisuudelle sekä joukkotuhoaseista ja niiden maaliinsaattamisjärjestelmistä vapaan alueen perustamiselle Lähi-idässä;
               
            
                  b)
               
               
                  lisätään keskinäistä ymmärrystä alueelliseen turvallisuusympäristöön vaikuttavista kysymyksistä, mukaan lukien joukkotuhoaseiden ja niiden maaliinsaattamisjärjestelmien leviäminen sekä tavanomaisia aseita koskevat kysymykset;
               
            
                  c)
               
               
                  lisätään tietoisuutta, tietoa ja ymmärrystä käytännön toimista, joita tarvitaan joukkotuhoaseista ja niiden maaliinsaattamisjärjestelmistä vapaan alueen perustamiseksi Lähi-idässä;
               
            
                  d)
               
               
                  osallistutaan toimiin, joilla saatetaan yleismaailmallisiksi ja pannaan täytäntöön kansainväliset asesulku- ja aseriisuntasopimukset ja muut välineet;
               
            
                  e)
               
               
                  edistetään kansainvälistä ja alueellista yhteistyötä ydinenergian rauhanomaisessa käytössä parhaiden ydinturvallisuuteen, ydinturvaan ja ydinmateriaalin leviämisen estämiseen liittyvien normien mukaisesti.
               
            2.1.3   Hankkeen kuvaus
      Hankkeessa järjestetään seminaari, joka kestää korkeintaan kaksi päivää ja joka pidetään mieluiten Brysselissä tai Välimeren alueella.
      Osallistujiin kuuluvat asianmukaisten EU:n toimielinten, EU:n jäsenvaltioiden, kaikkien Lähi-idän maiden, ydinasevaltioiden, asianmukaisten kansainvälisten järjestöjen ja akateemisten asiantuntijoiden edustajat. Noin sadan edustajan odotetaan osallistuvan seminaariin.
      Akateemiset asiantuntijat johtavat keskustelua seminaarissa. Käsiteltävien asioiden arkaluonteisuus huomioon ottaen keskusteluissa noudatetaan Chatham House -sääntöä, jotta ne voitaisiin käydä epävirallisesti ja avoimesti mainitsematta kokouksessa saatujen tietojen lähdettä.
      Seuraavat kutsuttujen osallistujien ja puhujien kulut katetaan: matkat, majoitus ja päivärahat. Neuvoston päätöksellä varataan myös määrärahat kaikkien muiden kustannusten kattamiseksi, mukaan lukien kokoustekniikka, lounaat, päivälliset, kahvitauot, asiakirjojen kääntäminen ja tulkkaus.
      EU:n asesulkukonsortio kutsuu osallistujat seminaariin yhteistyössä korkean edustajan edustajan ja EU:n jäsenvaltioiden kanssa.
      Seminaari järjestetään vuonna 2011. EU:n asesulkukonsortio laatii seminaarista raportin, joka lähetetään korkean edustajan edustajalle. Raportti voidaan antaa myös asianmukaisille elimille EU:ssa, kaikille Lähi-idän maille, muille asiasta kiinnostuneille maille ja toimivaltaisille kansainvälisille järjestöille.
      2.2   Hanke: Tausta-asiakirjat
      2.2.1   Hankkeen tavoite
      Hankkeessa
      
                  a)
               
               
                  toimitetaan korkeintaan kahdeksan tausta-asiakirjaa aiheista, joita käsitellään seminaarissa, jolla tuetaan joukkotuhoaseista ja niiden maaliinsaattamisjärjestelmistä vapaan alueen perustamiseen Lähi-idässä johtavia luottamusta lisääviä toimia;
               
            
                  b)
               
               
                  luodaan välineitä, jotka auttavat ymmärtämään alueelliseen turvallisuusympäristöön vaikuttavia kysymyksiä, mukaan lukien joukkotuhoaseiden ja niiden maaliinsaattamisjärjestelmien leviäminen sekä tavanomaisiin aseisiin liittyvät kysymykset;
               
            
                  c)
               
               
                  määritetään mahdollisia luottamusta lisääviä toimenpiteitä, jotka voisivat käytännössä edistää Lähi-idän joukkotuhoaseista ja niiden maaliinsaattamisjärjestelmistä vapaata aluetta koskevia suunnitelmia;
               
            
                  d)
               
               
                  määritetään keinoja, joilla voidaan edistää kansainvälisten asesulku- ja aseriisuntasopimusten ja muiden välineiden täytäntöönpanoa ja saattamista yleismaailmalliseksi;
               
            
                  e)
               
               
                  määritetään mahdollisuudet rauhanomaiseen ydinalan yhteistyöhön maiden energiapolitiikkojen ja -tarpeiden yhteydessä.
               
            2.2.2   Hankkeen tulokset
      Hankkeella
      
                  a)
               
               
                  tuodaan ajatuksia ja ehdotuksia seminaariin, jolla tuetaan joukkotuhoaseista ja niiden maaliinsaattamisjärjestelmistä vapaan alueen perustamiseen Lähi-idässä johtavia luottamusta lisääviä toimia, ja edistetään kohdistettua ja jäsenneltyä keskustelua kaikista asiaan liittyvistä kysymyksistä;
               
            
                  b)
               
               
                  lisätään kansalaisyhteiskuntien ja hallitusten tietoisuutta, tietoa ja ymmärrystä kysymyksistä, jotka liittyvät joukkotuhoaseista ja niiden maaliinsaattamisjärjestelmistä vapaaseen alueeseen Lähi-idässä;
               
            
                  c)
               
               
                  tarjotaan hallituksille ja kansainvälisille järjestöille poliittisia ja/tai operationaalisia toimintapolitiikan vaihtoehtoja, joilla helpotettaisiin etenemistä kohti joukkotuhoaseista ja niiden maaliinsaattamisjärjestelmistä vapaan alueen perustamista sekä alueellista turvallisuutta Lähi-idässä.
               
            2.2.3   Hankkeen kuvaus
      Hankkeessa valmistetaan korkeintaan kahdeksan tausta-asiakirjaa, joissa kussakin on 10–15 sivua (5 000–7 000 sanaa). Tausta-asiakirjat laatii tai tilaa EU:n asesulkukonsortio, eivätkä ne välttämättä edusta EU:n toimielinten ja EU:n jäsenvaltioiden näkemyksiä.
      Tausta-asiakirjat koskevat aiheita, joita käsitellään seminaarissa, jolla tuetaan joukkotuhoaseista ja niiden maaliinsaattamisjärjestelmistä vapaan alueen perustamiseen Lähi-idässä johtavia luottamusta lisääviä toimia. Jokaisessa tausta-asiakirjassa esitetään poliittisia ja/tai operationaalisia toimintapolitiikan vaihtoehtoja.
      Tausta-asiakirjat toimitetaan seminaarin osanottajille, asianmukaisille elimille EU:ssa ja EU:n jäsenvaltioissa, kaikille Lähi-idän maille, muille asiasta kiinnostuneille maille ja toimivaltaisille kansainvälisille järjestöille. Tausta-asiakirjat voidaan julkaista EU:n asesulkukonsortion verkkosivuilla.
      Tausta-asiakirjat voidaan koota seminaarin jälkeen yhteen julkaistavaan niteeseen.
      3.   Kesto
      
      Hankkeiden toteuttamisen arvioitu kokonaiskesto on 18 kuukautta.
      4.   Osallistujat
      
      Tähän hankkeeseen osallistuvat:
      
                  a)
               
               
                  Lähi-idän maat;
               
            
                  b)
               
               
                  muut asiasta kiinnostuneet maat;
               
            
                  d)
               
               
                  asiaankuuluvat kansainväliset järjestöt;
               
            
                  e)
               
               
                  kansalaisyhteiskunta.
               
            5.   Menettelyyn liittyviä näkökohtia, koordinointi ja ohjauskomitea
      
      Ohjauskomiteaan kuuluu korkean edustajan edustaja ja kunkin yksittäisen hankkeen toteutusorganisaation edustaja. Ohjauskomitea tarkastelee neuvoston päätöksen täytäntöönpanoa säännöllisesti, vähintään kerran joka kuudes kuukausi, myös sähköisiä viestintävälineitä käyttäen.
      6.   Hankkeen toteuttavat organisaatiot
      
      Tämän neuvoston päätöksen tekninen toteuttaminen annetaan EU:n asesulkukonsortion tehtäväksi.
      EU:n asesulkukonsortio suorittaa tehtävänsä korkean edustajan alaisuudessa. Tehtäviään hoitaessaan se toimii tarvittaessa yhteistyössä korkean edustajan, EU:n jäsenvaltioiden, muiden osallistuvien valtioiden ja kansainvälisten järjestöjen kanssa.